
Το μπλοκάρισμα της λειτουργίας του ΚΕΜΕΤΕ είναι μια ακόμα προσπάθεια υπονόμευσης της ΟΛΜΕ από τις ηγεσίες των ΔΑΚΕ, ΣΥΝΕΚ και Παρεμβάσεων!
Συναδέλφισσες, συνάδελφοι,
Το Κέντρο Μελετών και Τεκμηρίωσης της ΟΛΜΕ (ΚΕΜΕΤΕ) λειτουργεί στο πλαίσιο της δράσης και των αποφάσεων του Δ.Σ. της Ομοσπονδίας, συμβάλλοντας με μελέτες, συνέδρια και επιμορφωτικές δράσεις στην επεξεργασία και τεκμηρίωση των θέσεων της για εκπαιδευτικά και παιδαγωγικά ζητήματα.

Ως ΑΣΕ, μετά την ανάδειξή μας σε πρώτη δύναμη στο συνέδριο της ΟΛΜΕ και αναλαμβάνοντας την ευθύνη συγκρότησης του προεδρείου του ΚΕΜΕΤΕ, επιδιώξαμε την άμεση λειτουργία του. Πρώτη προτεραιότητα ήταν η επικαιροποίηση των ενιαίων κειμένων της ΟΛΜΕ για την εσωτερική και εξωτερική αξιολόγηση των σχολικών μονάδων, ώστε οι Σύλλογοι Διδασκόντων να διαθέτουν εργαλεία απέναντι στην κατηγοριοποίηση και την ιδιωτικοποίηση της εκπαίδευσης.

Στις 13/09/2026, το προεδρεύων μέλος του ΚΕΜΕΤΕ από την ΑΣΕ επικοινώνησε με την ΟΛΜΕ και πρότεινε την πρώτη συνεδρίαση για τις 24/09. Ύστερα από αίτημα των ΣΥΝΕΚ, που δεν είχαν οριστικοποιήσει τους εκπροσώπους τους, συμφωνήθηκε από όλες τις παρατάξεις η συνεδρίαση να πραγματοποιηθεί στις 08/10.
Στη συνεδρίαση συμμετείχαν κανονικά και τα εννέα μέλη του νέου Δ.Σ. (2 ΑΣΕ, 2 ΔΑΚΕ, 2 Παρεμβάσεις, 2 ΣΥΝΕΚ, 1 ΠΕΚ), εκλέχτηκε προεδρείο και η διαδικασία καταγράφηκε επίσημα στα πρακτικά.

Στην πρώτη συνεδρίαση, ως ΑΣΕ, επιμείναμε στην άμεση επικαιροποίηση των ενιαίων κειμένων της ΟΛΜΕ για την εσωτερική και εξωτερική αξιολόγηση των σχολικών μονάδων, ενόψει της προθεσμίας της 20ής Οκτωβρίου για τους Συλλόγους Διδασκόντων. Παράλληλα, προτείναμε:
· Εκπαιδευτικό συνέδριο για τα νέα σχολικά βιβλία και τα προγράμματα σπουδών, με στόχο την επιστημονική και παιδαγωγική αποτίμησή τους και την ενίσχυση των παρεμβάσεων της ΟΛΜΕ.
· Ημερίδα για τον φασισμό και την παιδαγωγική αντιμετώπισή του στα σχολεία.
Συμφωνήθηκε οι παρατάξεις να επεξεργαστούν τις προτάσεις και να καταθέσουν ολοκληρωμένες θέσεις στην επόμενη συνεδρίαση, στις 22/10.
Ήδη από τις 10/10, η ΑΣΕ κατέθεσε συγκεκριμένες προτάσεις για τα ενιαία κείμενα. Μέχρι σήμερα, καμία άλλη παράταξη δεν έχει απαντήσει ούτε έχει καταθέσει εναλλακτική πρόταση στο ΚΕΜΕΤΕ.
Στη συνέχεια, οι εσωτερικές αντιπαραθέσεις των ΣΥΝΕΚ μεταφέρθηκαν στη λειτουργία του ΚΕΜΕΤΕ, με αποτέλεσμα να αμφισβητηθεί η συμμετοχή των δύο συναδελφισσών που είχαν πάρει μέρος στην πρώτη συνεδρίαση. Η εξέλιξη αυτή υπονομεύει τη λειτουργία του ΚΕΜΕΤΕ, προσβάλλει τα μέλη του Δ.Σ. και πλήττει την αξιοπιστία της συλλογικής συνδικαλιστικής δράσης.

Οι αντιπαραθέσεις αυτές έφτασαν μέχρι και στο Δ.Σ. της ΟΛΜΕ στις 20/10, όπου εκδηλώθηκε ανοιχτά η πλήρης διαφοροποίηση και διάσπαση των ΣΥΝΕΚ. Οι δύο εκπρόσωποί τους, που είχαν εκλεγεί με το ψηφοδέλτιο των ΣΥΝΕΚ στο 22ο Συνέδριο της ΟΛΜΕ, πρότειναν διαφορετικά πρόσωπα για το ΚΕΜΕΤΕ και ζήτησαν να αποφασίσει το Δ.Σ. της ΟΛΜΕ με ψηφοφορία. 
Ως ΑΣΕ, αρνηθήκαμε από θέση αρχής να εμπλακούμε στις εσωτερικές διαφωνίες άλλης παράταξης. Η αδυναμία των εκπροσώπων που είχαν εκλεγεί με το ψηφοδέλτιο των ΣΥΝΕΚ να καταλήξουν σε κοινή πρόταση δημιούργησε αδιέξοδο, εμποδίζοντας τη συγκρότηση και τη λειτουργία του Δ.Σ. του ΚΕΜΕΤΕ.
Ως ΑΣΕ, προτείναμε συγκεκριμένη λύση για να μη μείνει το ΚΕΜΕΤΕ ανενεργό: να συνεχίσει τη λειτουργία του με επταμελές Δ.Σ., με εξασφαλισμένη απαρτία, και να συμπληρωθούν οι δύο θέσεις μόλις επιλύσουν τις εσωτερικές τους διαφωνίες.
Ακόμα κι αυτή τη λύση διεξόδου οι ηγεσίες των ΔΑΚΕ και Παρεμβάσεων αρνήθηκαν να υπερψηφίσουν! Με τη στάση τους συνέβαλαν στο να παραμείνει μπλοκαρισμένη η λειτουργία του ΚΕΜΕΤΕ. Δεν μπορούν, επομένως, να κρύβονται πίσω από τις εσωτερικές αντιπαραθέσεις των ΣΥΝΕΚ. Έχουν και οι ίδιες συγκεκριμένες ευθύνες για το αδιέξοδο.
Συναδέλφισσες, συνάδελφοι,

Οι συνέπειες αυτής της απαράδεκτης κατάστασης είναι ήδη σοβαρές! Η επικαιροποίηση των ενιαίων κειμένων της ΟΛΜΕ για την εσωτερική και εξωτερική αξιολόγηση των σχολικών μονάδων έχει μπλοκαριστεί, στερώντας από τους Συλλόγους Διδασκόντων ένα σημαντικό όπλο απέναντι στην κατηγοριοποίηση των σχολείων και την αντιεκπαιδευτική πολιτική.

Και όλα αυτά σε μια περίοδο που ο κλάδος έχει ανάγκη από ουσιαστική επιστημονική και παιδαγωγική παρέμβαση. Το πολλαπλό βιβλίο και τα νέα προγράμματα σπουδών θέτουν κρίσιμα ερωτήματα για το περιεχόμενο και τον προσανατολισμό της εκπαίδευσης, για το σχολείο που έχουν ανάγκη οι μαθητές μας. Την ίδια στιγμή, η πολεμική εμπλοκή και η διάδοση φασιστικών αντιλήψεων κάνουν ακόμα πιο επιτακτική την ανάγκη να εξοπλιστούν οι εκπαιδευτικοί με ιστορικά και παιδαγωγικά εφόδια απέναντι στο ναζιστικό μίσος και τη λογική που στρέφει τον φτωχό ενάντια στον φτωχότερο.
Αυτά είναι τα πραγματικά ζητήματα με τα οποία θα έπρεπε να ασχολείται το ΚΕΜΕΤΕ! Αντί όμως να συμβάλλει στη στήριξη και τεκμηρίωση των αποφάσεων της ΟΛΜΕ, παραμένει ανενεργό, με ευθύνη των παρατάξεων που μπλοκάρουν τη λειτουργία του.
Η υπονόμευση της λειτουργίας του ΚΕΜΕΤΕ αποδυναμώνει την ίδια την ΟΛΜΕ! Περιορίζει τη δυνατότητά της να διαμορφώνει επιστημονικά τεκμηριωμένες θέσεις, να παρεμβαίνει στις εκπαιδευτικές εξελίξεις και να στηρίζει τους αγώνες του κλάδου.
Για την ΑΣΕ, κριτήριο δεν είναι οι καρέκλες και τα αξιώματα, αλλά οι ανάγκες των συναδέλφων. 
Αυτό επιδιώκουμε να κάνουμε πράξη και στη λειτουργία της Ομοσπονδίας: από τις 29 ανακοινώσεις της ΟΛΜΕ μετά το συνέδριο, η ΑΣΕ, είτε έχει συντάξει, είτε έχει συμβάλει στη διαμόρφωσή των 27! 
Η δική μας επιδίωξη είναι μια ΟΛΜΕ μαχητική, όχι βολική απέναντι στην κυβερνητική πολιτική, που θα οργανώνει τον αγώνα και θα παρεμβαίνει ουσιαστικά στα προβλήματα του κλάδου.

ΑΠΑΙΤΟΥΜΕ ΝΑ ΛΕΙΤΟΥΡΓΗΣΕΙ ΑΜΕΣΑ ΤΟ ΚΕΜΕΤΕ! ΟΛΕΣ ΟΙ ΠΑΡΑΤΑΞΕΙΣ ΝΑ ΑΝΑΛΑΒΟΥΝ ΤΙΣ ΕΥΘΥΝΕΣ ΤΟΥΣ ΑΠΕΝΑΝΤΙ ΣΤΟΝ ΚΛΑΔΟ!
Οι ανάγκες των εκπαιδευτικών, τα μορφωτικά δικαιώματα των μαθητών και η υπεράσπιση του δημόσιου σχολείου δεν μπορούν να θυσιάζονται σε μικροπαραταξιακές σκοπιμότητες. Η ΟΛΜΕ και το ΚΕΜΕΤΕ πρέπει να αποτελούν εργαλεία συλλογικής δράσης και αγώνα, όχι πεδίο παραταξιακών αντιπαραθέσεων.

Στις εκλογές για τους αιρετούς των Υπηρεσιακών Συμβουλίων στις 7 Νοέμβρη και στις εκλογές των ΕΛΜΕ που ακολουθούν, καλούμε τους συναδέλφους να στηρίξουν την ΑΣΕ, για αιρετούς που θα είναι το μάτι και η φωνή του κλάδου, για σωματεία μαχητικά και μια ΟΛΜΕ αντάξια της ιστορίας της, που θα οργανώνει τους συλλογικούς αγώνες εκπαιδευτικών, γονιών και μαθητών.
Με κριτήριο τις ανάγκες των συναδέλφων και όχι τις καρέκλες, συνεχίζουμε τον αγώνα για μια ΟΛΜΕ δυνατή, μαχητική και αποτελεσματική!
Αθήνα, 29 Οκτωβρίου 2026
